รัฐบาลไทย-ข่าวทำเนียบรัฐบาล-พม. จับมือ บริษัท บุญรอด บริวเวอรี่ จำกัด และภาคีเครือข่าย จัดกิจกรรม “สิงห์อาสา ร่วมพัฒนาสังคม ภายใต้โครงการ ประชารัฐร่วมใจ พัฒนาสังคม
วันจันทร์ที่ 24 เมษายน 2560
พม. จับมือ บริษัท บุญรอด บริวเวอรี่ จํากัด และภาคีเครือข่าย จัดกิจกรรม “สิงห์อาสา ร่วมพัฒนาสังคม ภายใต้โครงการ ประชารัฐร่วมใจ พัฒนาสังคม
พม. จับมือ บริษัท บุญรอด บริวเวอรี่ จํากัด และภาคีเครือข่าย จัดกิจกรรม “สิงห์อาสา ร่วมพัฒนาสังคม ภายใต้โครงการ ประชารัฐร่วมใจ พัฒนาสังคม โดย รมว.พม. นําทีม ลงสนามแข่งขันฟุตบอลนัดพิเศษ ระหว่าง ทีม VIP พม. กับ ทีมรวมดาราสิงห์ออลสตาร์ ณ สนามศุภชลาศัย
เมื่อวันที่ 22 เม.ย. 60 เวลา 16.00 น. พลตํารวจเอก อดุลย์ แสงสิงแก้ว รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) เป็นประธานในพิธีเปิดกิจกรรม "สิงห์อาสา ร่วมพัฒนาสังคม” ภายใต้โครงการ ประชารัฐร่วมใจ พัฒนาสังคม โดยกระทรวงการพัฒนาสังคมและความมั่นคงของมนุษย์ (พม.) โดยกรมกิจการเด็กและเยาวชน (ดย.) และหน่วยงานในสังกัดกระทรวง พม. ร่วมกับ บริษัท บุญรอด บริวเวอรี่ จํากัด และภาคีเครือข่าย พร้อมทั้ง นําคณะผู้บริหารกระทรวงการพัฒนาสังคมฯ เข้าร่วมการแข่งขันฟุตบอลนัดพิเศษ ระหว่าง "ทีม VIP พม. กับ ทีมรวมดารา สิงห์ออลสตาร์” ณ สนามศุภชลาศัย กรุงเทพฯ
พลตํารวจเอก อดุลย์ กล่าวว่า กระทรวงการพัฒนาสังคมและความมั่นคงของมนุษย์ (พม.) โดย ดย. มีภารกิจสําคัญในการส่งเสริมและสนับสนุนการพัฒนาเด็กและเยาวชน ตลอดทั้งการสงเคราะห์และคุ้มครองสวัสดิภาพให้แก่เด็กและเยาวชน เพื่อให้ได้รับการช่วยเหลือดูแล พัฒนา และบําบัดฟื้นฟู ซึ่งปัจจุบัน มีเด็กอายุตั้งแต่แรกเกิด - 18 ปี อยู่ในความอุปการะ ของสถานรองรับเด็ก รวมทั้งสิ้นกว่า 6,000 คน ด้วยการอบรมเลี้ยงดูเด็กตามมาตรฐานการจัดสวัสดิการสังคม โดยมุ่งเน้น ให้เด็กเจริญเติบโตอย่างมีคุณภาพ ได้รับความรัก ความอบอุ่น และโอกาสทางการศึกษา ทั้งนี้ กระทรวงการพัฒนาสังคมฯ จึงได้ดําเนินภารกิจตามหลักประชารัฐของรัฐบาล เพื่อความร่วมมือในการสร้างสรรค์พลังในการทําความดีเพื่อประโยชน์ส่วนรวม ระหว่างภาครัฐกับประชาชนในการแก้ไขปัญหา ลดความเหลื่อมล้ํา ยกระดับคุณภาพชีวิตที่ดี สําหรับภารกิจด้านเด็กและเยาวชน ได้ดําเนินงานตามยุทธศาสตร์การพัฒนาเด็กในสถานรองรับ : เพชรน้ําหนึ่ง ในรูปแบบ One Talent One Model (ด้านกีฬาฟุตบอล) โดยการจัดตั้ง Dcy Football Acadamy เพื่อเป็นการเตรียมพร้อมของเด็กและเยาวชนในสถานรองรับให้มีความรู้ความสามารถด้านกีฬาฟุตบอล ในการก้าวสู่ความเป็นนักฟุตบอลมืออาชีพต่อไป
พลตํารวจเอก อดุลย์ กล่าวต่อไปว่า กระทรวงการพัฒนาสังคมฯ ได้ร่วมกับ บริษัท บุญรอด บริวเวอรี่ จํากัด จัดกิจกรรมเพื่อสังคม "สิงห์อาสา ร่วมพัฒนาสังคม” ภายใต้โครงการ ประชารัฐร่วมใจ พัฒนาสังคม โดยมีวัตถุประสงค์เพื่อส่งเสริมสร้างแรงจูงใจให้ภาคประชาสังคมได้มีส่วนร่วมในการสร้างโอกาสและให้กําลังใจกับผู้ประสบปัญหาทางสังคม อีกทั้งร่วมกันส่งเสริม ฟื้นฟู และพัฒนาศักยภาพเด็กและเยาวชน และประชาสัมพันธ์ภารกิจของกระทรวงการพัฒนาสังคมฯ ผ่านช่องทางศูนย์ช่วยเหลือสังคม สายด่วน 1300 นอกจากนี้ กิจกรรมดังกล่าว ยังได้รับการสนับสนุนจากหน่วยงานต่างๆ ได้แก่ โรงแรมบันยันทรี และบริษัท ไทยวา จํากัด สนับสนุนเงินจัดกิจกรรม พร้อมสนับสนุนอาหารและน้ําดื่มสําหรับผู้ร่วมงาน อาทิ ฟุตบอลคอนเซ็ปต์สโตร์ และบริษัท โรงงานฟุตบอลล์ไทย สปอร์ตติ้งกู๊ดส์ จํากัด (FBT) สนับสนุนชุดนักฟุตบอล โรงพยาบาลตํารวจ สนับสนุนหน่วยพยาบาล (รถพยาบาลเคลื่อนที่) และบริษัท เอส คอมพานี (1933) จํากัด และสิงห์ปาร์ค เชียงราย สนับสนุนเงินจัดกิจกรรม
พลตํารวจเอก อดุลย์ กล่าวต่ออีกว่า สําหรับการแข่งขันฟุตบอลนัดพิเศษในวันนี้ นักฟุตบอลทีม VIP พม. นําทีม โดยตน พร้อมด้วยนายไมตรี อินทุสุต ปลัด พม. พล.ต.อ.สมยศ พุ่มพันธุ์ม่วง นายกสมาคมกีฬาฟุตบอลแห่งประเทศไทย พล.ต.ท.วิฑูรย์ นิติวรางกูร นายแพทย์ใหญ่ รพ.ตํารวจ พล.อ.ราชรักษ์ เรียนพืชน์ กรรมการผู้อํานวยการใหญ่ สถานีโทรทัศน์กองทัพบกช่อง 5 และผู้บริหารระดับสูงของกระทรวงการพัฒนาสังคมฯ ส่วนทีมสิงห์ออลสตาร์ นําโดย นายปิติ ภิรมย์ภักดี ประธานสโมสรสิงห์ออลสตาร์ และกรรมการบริหาร บริษัท บุญรอดบริวเวอรี่ จํากัด นายสมชาย เข็มกลัด กัปตันทีมฟุตบอล พร้อมด้วยนายเศรษฐพงศ์ เพียงพอ (เต๋า AF) บัวขาว บัญชาเมฆ นายชุมพล แจ้งไพร เชฟกระทะเหล็กอาหารไทย และศิลปิน นักแสดง นักกีฬาอีกมากมาย
"นอกจากนี้ ภายในงานมีกิจกรรมที่น่าสนใจอีกมากมาย อาทิ กิจกรรมคลินิกฟุตบอล โดยทีมฟุตบอลสิงห์ออลสตาร์ เป็นผู้ฝึกสอนทักษะฟุตบอลให้กับเด็กจํานวน 100 คน ร้านธงฟ้าจําหน่ายสินค้าราคาประหยัด ร้านทอฝัน by พม. จําหน่วยผลิตภัณฑ์จากผู้รับบริการในสถานสงเคราะห์ การประมูลของรักของหวงจากดาราศิลปินค่ายแกรมมี่ นิทรรศการผลงาน ที่น่าสนใจของกระทรวงการพัฒนาสังคมฯ คอนเสิร์ตจากศิลปิน S2S และศิลปินทีมสิงห์ออลสตาร์ การแสดงเชียร์ลีดเดอร์ จากวิทยาลัยนาฏศิลป์ และการจับรางวัลให้กับผู้ที่เข้าชมการแข่งขัน ทั้งนี้ ประชาชนสามารถเข้าร่วมงานโดยไม่เสียค่าใช้จ่ายแต่อย่างใด พร้อมมีบริการอาหารและน้ําดื่มฟรีตลอดงาน” พลตํารวจเอก อดุลย์ กล่าวในตอนท้าย